[pic] | EUROOPA ÜHENDUSTE KOMISJON |

Brüssel 12.1.2009

KOM(2008) 914 lõplik

2007/0098 (COD)

KOMISJONI TEATIS EUROOPA PARLAMENDILE EÜ asutamislepingu artikli 251 lõike 2 teise lõigu alusel nõukogu ühise seisukoha kohta, mis käsitleb

Euroopa Parlamendi ja nõukogu määruse (millega kehtestatakse ühiseeskirjad autoveo-ettevõtja tegevusalal tegutsemise tingimuste kohta) vastuvõtmist

2007/0098 (COD)

KOMISJONI TEATIS EUROOPA PARLAMENDILE EÜ asutamislepingu artikli 251 lõike 2 teise lõigu alusel nõukogu ühise seisukoha kohta, mis käsitleb

Euroopa Parlamendi ja nõukogu määruse (millega kehtestatakse ühiseeskirjad autoveo-ettevõtja tegevusalal tegutsemise tingimuste kohta) vastuvõtmist

1. TAUST

Euroopa Parlamendile ja nõukogule ettepaneku edastamise kuupäev (dokument KOM(2007) 263 (lõplik) – 2007/0099 COD): | 23. mai 2007. |

Euroopa Majandus- ja Sotsiaalkomitee arvamuse kuupäev: | 16. jaanuar 2008. |

Euroopa Parlamendi arvamuse kuupäev, esimene lugemine: | 21. mai 2008. |

Muudetud ettepaneku edastamise kuupäev: | 13. juuni 2008. |

Ühise seisukoha vastuvõtmise kuupäev: | 9.1.2009 |

2. KOMISJONI ETTEPANEKU EESMÄRK

Ettepaneku eesmärk on kehtestada ühiseeskirjad autoveo-ettevõtja tegevusalal tegutsemise tingimuste kohta. Ettepaneku eesmärk on asendada direktiiv 96/26/EÜ uue määrusega, et saavutada ulatuslikum ühtlustamine ja edendada ettevõtjate ausamat konkurentsi siseturul.

3. KOMMENTAARID ÜHISE SEISUKOHA KOHTA

3.1. Üldised kommentaarid ühise seisukoha kohta

Nõukogu arutelus olid keskse tähtsusega kaks elementi: esiteks menetlus, mida pädevad asutused peavad järgima „kõige raskemate rikkumistena“ liigitatud rikkumiste puhul, mis on lisatud uude III lisasse, ning teiseks elektrooniline register, mille liikmesriigid peavad looma, selle struktuur ja sisu ning tähtajad registrite ühendamiseks ja andmete sisestamiseks.

3.2. Komisjoni üksikasjalikud kommentaarid

Ühisesse seisukohta on lisatud paljud Euroopa Parlamendis esimesel lugemisel vastuvõetud muudatusettepanekud (8, 9, 10, 11, 12, 13, 108, 16, 17, 18, 19, 20, 23, 24, 26, 29, 30, 32, 38, 39, 43, 45, 48, 49, 56, 61, 65, 67, 68, 69, 74, 75, 76, 77, 79, 81, 82, 83, 85, 89, 90, 91, 92, 93, 94, 97 ja 98). Komisjon nõustus kõikide nimetatud muudatusettepanekutega.

Teised muudatusettepanekud on lisatud osaliselt (muudatusettepanekud 35, 36, 44, 62 ja 80) või muudetud tähtaegadega (muudatusettepanekud 73, 88, 100 ja 101). Ühisesse seisukohta on samuti juba integreeritud järgmised sätted:

- veokorraldaja ja ettevõtja vahelise seose määratlus (muudatusettepanek 21) ning nõue, et veokorraldaja oleks liikmesriigi resident (muudatusettepanekud 22 ja 25);

- välise veokorraldaja puhul (artikli 4 lõige 2): ühises seisukohas võetakse üle idee, mille kohaselt antakse liikmesriikidele võimalus lubada välisel veokorraldajal omada kuni 50 sõidukit ja seda arvu vähendada, kuid ei anta võimalust see piirang kehtestamata jätta (muudatusettepanek 109); ühises seisukohas sõnastatakse samuti ümber välise veokorraldaja sõltumatuse tingimus (muudatusettepanek 28);

- III lisas sätestatud kõige raskematele rikkumistele järgnev menetlus (muudatusettepanekud 40, 41 ja 42): ühises seisukohas on ette nähtud sarnane menetlus, kuid see ei hõlma parlamendi pakutud tähtaegu rikkumiste loetelu vastuvõtmiseks ega komiteemenetlust III lisa kohandamiseks;

- liikmesriikide võimalus vabastada eksamist teatava kogemusega isikud (muudatusettepanek 52); ühises seisukohas nõutakse siiski pikemaajalist kogemust (15 aastat, uus artikkel 8a);

- III lisa (muudatusettepanek 104) kõige raskemate rikkumiste kohta kohandatud kujul;

- lähenemisviis, mille kohaselt kohandatakse kontrollide sagedust sõltuvalt tehnika arengust (muudatusettepanek 59); ühises seisukohas tehakse ettepanek suunata kontrollid alates 2015. aastast ettevõtjatele, kelle puhul on olemas suurem risk; kuni selle ajani peavad kontrollid toimuma iga viie aasta tagant.

Registrite osas (artikkel 15, muudatusettepanekud 70, 71, 72, 73 ja 74) toetasid parlament ja nõukogu etapiviisilist lähenemisviisi maanteeveo-ettevõtjate elektrooniliste registrite loomisel ja ühendamisel, kuid pakkusid välja erinevad ajakavad.

Lisaks komisjoni ettepanekule on nii esimesel lugemisel vastuvõetud dokumendis kui ka ühises seisukohas ette nähtud võimalus luua eraldi register rikkumiste kohta ja nende veokorraldajate kohta, kes on kuulutatud sobimatuks ettevõtet juhtima. Ühise seisukoha kohaselt peaksid kõnealused veokorraldajad jääma registrisse mitte ainult kaheks aastaks, vaid seni, kuni nende hea maine on taastatud.

Parlament tegi esimesel lugemisel ettepaneku, et registril oleks avalik ja konfidentsiaalne osa; neist viimati nimetatule oleks eritingimustel juurdepääs ainult pädevatel asutustel (kui asutusele on antud erivolitused maanteeveo valdkonnas ja kui ametiisik on vannutatud). Samuti tegi parlament ettepaneku luua veokorraldajate register. Kõnealuseid ettepanekuid ühisesse seisukoha ei lisatud.

Parlament tegi esimesel lugemisel ettepaneku kanda registrisse ka selliste sõidukite registreerimismärgid, mida kasutatakse väljaspool ettevõtja asukohariiki, kuid ühises seisukohas märgitakse, et komisjon võib 2009. aastal soovitada lisada registrisse sõidukite registreerimismärgid. Kõnealune säte oli nõukogus toimunud läbirääkimistel saavutatud lõppkompromissi üks osa.

Ühisesse seisukohta ei ole lisatud järgmisi sätteid, millega komisjon oleks täielikult või põhimõtteliselt nõustunud:

- mitteärilisel eesmärgil toimuva reisijateveo erandi täpsem määratlus (muudatusettepanek 107);

- viide turvalistele andmekandjatele ettevõtja paiknemise nõude ühe tingimusena (muudatusettepanek 31);

- nõue kohandada vahetuskurssi igal aastal, mitte iga 5 aasta tagant (muudatusettepanek 46);

- nõue, et veokorraldajate kandidaatidele koolitust ja eksameid korraldavate asutuste akrediteerimise kriteeriumid oleksid mõlemapoolselt ühilduvad (muudatusettepanek 51);

- liikmesriikide võimalus edendada veokorraldajate korrapärast koolitust (muudatusettepanek 53);

- nõue, et pädev asutus vastutab andmete ajakohastamise ja säilitamise eest elektroonilistes registrites (muudatusettepanek 57);

- selle ajavahemiku lühendamine, mille jooksul ettevõtja peab näitama, et ettevõte toimib stabiilselt ja tõhusalt (muudatusettepanek 64);

- ettepanek, et liikmesriigid teavitaksid komisjoni sellest, milliseid tunnistusi nad tunnustavad ametialase pädevuse tõendina (muudatusettepanek 86);

- „kontrolliga regulatiivmenetlusele ja lühendatud tähtaegadele“ osutava viite ümbersõnastamine (muudatusettepanek 96); ühisest seisukohast on see menetlus välja jäetud.

Ühisesse seisukohta ei ole lisatud järgmisi sätteid, millega komisjon ei nõustunud või ei nõustunud pakutud sõnastuses:

- parkimiskohtade nõude ümbersõnastamine, mille puhul parlament asendas piisava arvu parkimiskohtade nõude nõudega, mille kohaselt peab ettevõtja suutma tõendada, kuhu sõidukid pargitakse (muudatusettepanek 111); nõukogu on selle sätte välja jätnud;

- viide andmete arhiveerimisele ja isikuandmete kaitsele kui ühenduse eeskirjadele, mille rikkumise puhul võidakse veokorraldaja hea maine seada kahtluse alla (muudatusettepanek 37);

- muudatusettepaneku 44 teine osa, milles nõutakse, et kapitalivarude olemasolu tuleb näidata kinnitatud bilansi või maksustamise eesmärgil koostatud bilansi abil;

- nõue teha ametialase pädevuse eksam asukohaliikmesriigis (muudatusettepanek 50);

- veokorraldajate kohustus läbida pärast viieaastast eemalolekut ümberõpe (muudatusettepanek 113);

- viide ametialase pädevuse tunnistuse juriidilistele isikutele loovutamise keelule (muudatusettepanek 55);

- nõue kontrollida „kahtluse korral“ ka pärast registrite ühendamist, kas veokorraldajat ei ole kuulutatud sobimatuks juhtima ettevõtte veotegevust (muudatusettepanek 58);

- lühendatud tähtaeg, mille jooksul peab ettevõte võtma tööle veokorraldaja asendaja (muudatusettepanek 63);

- sellise võimaluse väljajätmine, mille kohaselt võib riiklike registrite ühendamise edasi lükata kontrolliga regulatiivmenetluse teel (muudatusettepanek 116);

- nõue uurida, milline mõju võib olla taksode lisamisel määruse reguleerimisalasse (muudatusettepanek 99);

- määruse kohaldamise kuupäevaks pakutud 1. juuni 2009 (muudatusettepanek 103); ühises seisukohas on ette nähtud, et määrust hakatakse kohaldama 24 kuu möödudes selle jõustumisest.

Ühine seisukoht sisaldab ka järgmisi uusi sätteid:

- viide loomade veole kui ühele valdkonnale, mille eeskirju ei tohi ettevõtte veokorraldaja olla rikkunud (artikli 6 lõike 1 punkt b);

- liikmesriikide võimalus väljastada muid tegevuslube ettevõtjatele, kes teostavad vedusid üksnes asjaomase liikmesriigi territooriumil (artikli 10 lõige 1);

- liikmesriikide võimalus pikendada taotluse läbivaatamise tähtaega (artikli 10 lõige 3);

- liikmesriikide võimalus lühendada tähtaega, mille jooksul peavad ettevõtjad teatama loa taotlemisel aluseks olnud andmete muudatustest (artikli 10 lõige 5);

- ümbersõnastatud nõue selle kohta, mida ettevõtja peab näitama, juhul kui finantssuutlikkuse nõue ei ole täidetud (artikli 12 lõike 1 punkt c);

- nende elektroonilisi registreid käsitlevate eeskirjade üksikasjalikum kirjeldus, mille komisjon võtab vastu komiteemenetluse teel (artikli 15 lõige 5);

- tegevusalal tegutsemise kohta esitatavate liikmesriikide aruannete lihtsustamine (artikkel 26).

4. JÄRELDUS

Nõukogu võttis oma ühise seisukoha vastu kvalifitseeritud häälteenamusega. Komisjon leiab, et kõnealuses ühises seisukohas kajastuvad tema ettepaneku peamised eesmärgid, ning toetab seega ühist seisukohta.